6 มีนาคม 2568

รางวัลสําหรับนักวิทยาศาสตร์หญิง: เริ่มขั้นตอนการสมัคร

**เฮงเค็ลมอบรางวัลการวิจัย Martha Schwarzkopf Award ครั้งใหม่ให้กับนักวิทยาศาสตร์หญิงผู้มีผลงานโดดเด่น**

 **ดุสเซลดอร์ฟ, เยอรมนี** - เฮงเค็ลมีความภูมิใจที่จะมอบรางวัล Martha Schwarzkopf Award for Women in Science (รางวัล Martha Schwarzkopf สำหรับนักวิทยาศาสตร์หญิง) เพื่อสนับสนุนและส่งเสริมนักวิทยาศาสตร์หญิงเป็นครั้งที่สี่ โดยนอกจากรางวัลหลักที่มอบให้กับผู้ที่มีผลงานโดดเด่นและมีส่วนร่วมตลอดชีวิตกับผลงานวิทยาศาสตร์สาขาเส้นผมแล้ว ยังมีรางวัล "Emerging Talent" เพื่อยกย่องและส่งเสริมนักวิทยาศาสตร์หญิงรุ่นใหม่ด้วย ระยะเวลารับสมัครจะเริ่มขึ้นในวันที่ 8 มีนาคม ซึ่งตรงกับวัน "สตรีสากล" ในโครงการนี้ เฮงเค็ลจะเน้นย้ำถึงความมุ่งมั่นในการยกย่องและส่งเสริมบทบาทของนักวิจัยหญิงในด้านวิทยาศาสตร์สาขาเส้นผมและสาขาที่เกี่ยวข้องทั่วโลก

นักวิจัยหญิงจากสาขาวิทยาศาสตร์ธรรมชาติ วัสดุศาสตร์ และเครื่องสำอาง, เทคโนโลยีชีวภาพ, วิศวกรรมเครื่องกล, วิทยาการคอมพิวเตอร์ และการแพทย์ สามารถสมัครได้ โดยนำเสนอผลงานวิจัยของตนด้านเส้นผมหรือเส้นใย หรือสาขาที่เกี่ยวข้อง ซึ่งรวมถึงกิจกรรมวิจัยต่าง ๆ เช่น การศึกษาทางกายภาพเกี่ยวกับพฤติกรรมทางกลของเส้นใย การจำลองด้วยคอมพิวเตอร์เพื่อศึกษาผลกระทบของโครงสร้างและสารออกฤทธิ์ แบบจำลองสำหรับการวิจัยเส้นใย รวมถึงวิธีการทางวิทยาศาสตร์สำหรับการวิเคราะห์พื้นผิวและโครงสร้างเส้นใย ตลอดจนการวิจัยโปรตีนและเส้นใยด้วยเทคโนโลยีชีวภาพ รางวัลหลักมีมูลค่า 10,000 ยูโร ส่วนรางวัลสำหรับนักวิจัยน่าจับตามองมีมูลค่า 5,000 ยูโร

Frank Meyer รองประธานอาวุโสฝ่ายวิจัยและพัฒนาสากลจากคอนซูเมอร์แบรนด์ของเฮงเค็ลกล่าวว่า “ความก้าวหน้าทางวิทยาศาสตร์พัฒนาขึ้นจากความหลากหลาย แต่ผู้หญิงยังคงได้รับโอกาสไม่เพียงพอในด้านการวิจัยทางวิทยาศาสตร์หลายสาขา ที่เฮงเค็ล เรามุ่งมั่นอย่างมากในการส่งเสริมความเท่าเทียมในทุกสาขาวิชาและทุกมิติของความหลากหลาย" รางวัลนี้จัดขึ้นเพื่อเป็นเกียรติแก่ Martha Schwarzkopf หนึ่งในผู้หญิงกลุ่มแรก ๆ ของเยอรมนีที่ได้บริหารบริษัทและก่อตั้งสถาบันวิจัยเส้นผม (Institute for Hair Research) ปัจจุบัน Schwarzkopf เป็นแบรนด์ที่ใหญ่ที่สุดในหมวดหมู่ผลิตภัณฑ์ดูแลเส้นผมจากคอนซูเมอร์แบรนด์ของเฮงเค็ล นวัตกรรมทางเทคนิคทั้งหมดภายใต้แบรนด์นี้ล้วนดึงมาจากมรดกที่สืบทอดมาอย่างยาวนานของสถาบันวิจัยเส้นผม Schwarzkopf ซึ่งปัจจุบันประกอบด้วยห้องปฏิบัติการวิจัยและพัฒนา ร้านซาลอนตัวอย่าง และสถาบันวิจัยเส้นผมทั่วโลก รางวัลนี้เป็นการยกย่องจิตวิญญาณแห่งการเป็นผู้ประกอบการและนวัตกรรมของ Martha รวมถึงความเอาใจใส่ที่เธอใช้ในการบริหารบริษัท Schwarzkopf และศูนย์วิจัยเส้นผม Schwarzkopf

Jessica Welzel ผู้จัดการฝ่ายวิจัยและพัฒนาวิทยาศาสตร์เส้นผมจากคอนซูเมอร์แบรนด์ของเฮงเค็ล กล่าวว่า “เราภูมิใจที่ได้ขยายเครือข่ายนักวิจัยด้านเส้นผมของเราอย่างต่อเนื่อง ผู้สมัครและผู้ได้รับรางวัลจากปีที่ผ่าน ๆ มาได้กลายเป็นส่วนสำคัญของชุมชนนี้ และการแลกเปลี่ยนทางวิทยาศาสตร์และการทำงานร่วมกันกับพวกเขาก็ช่วยเสริมสร้างการดำเนินงานของเราให้มีความสมบูรณ์ยิ่งขึ้น การมอบรางวัลหลักสําหรับการมีส่วนร่วมตลอดชีวิตควบคู่ไปกับรางวัล Emerging Talents จะช่วยเปิดโอกาสให้นักวิทยาศาสตร์หญิงที่มีประสบการณ์และนักวิจัยหญิงอนาคตไกลได้มีส่วนร่วมและส่งเสริมเครือข่ายที่กำลังเติบโตของเรา”

**วิธีการสมัคร**

นักวิทยาศาสตร์หญิงที่มีความเชี่ยวชาญด้านวิทยาศาสตร์ธรรมชาติและวัสดุศาสตร์ เทคโนโลยีชีวภาพ วิศวกรรมเครื่องกล วิทยาการคอมพิวเตอร์ หรือการแพทย์ รวมถึง นักวิทยาศาสตร์หญิงรุ่นใหม่ที่สำเร็จการศึกษาระดับปริญญาโทในสาขาเหล่านี้ สามารถสมัครเข้าร่วมโครงการได้ โดยสาขาวิจัยหลัก ได้แก่ การวิจัยเกี่ยวกับเส้นผม การศึกษาวัสดุสิ่งทอและเส้นใยขนสัตว์ การวิเคราะห์ การจำลองพื้นผิวชีวภาพ และปฏิกิริยาระหว่างวัสดุต่าง ๆ กับเส้นผม เส้นใย และหนังศีรษะ

คณะกรรมการผู้เชี่ยวชาญซึ่งประกอบด้วยนักวิทยาศาสตร์หญิงที่มีชื่อเสียงจากฝ่ายวิจัยและพัฒนาคอนซูเมอร์แบรนด์ของเฮงเค็ลจะประเมินข้อมูลการสมัคร นอกจากรางวัลที่เป็นมูลค่าเงินแล้ว ผู้ชนะเลิศจะได้รับเชิญให้เข้าร่วมพิธีมอบรางวัลอีกด้วย ซึ่งจะจัดขึ้นร่วมกับการประชุมทางวิทยาศาสตร์ของเครือข่ายเส้นผม Martha Schwarzkopf ที่กําลังขยายตัว กิจกรรมนี้จะจัดขึ้นในเยอรมนีช่วงต้นปี 2569

ระยะเวลาการสมัครจะสิ้นสุดลงในวันที่ 1 มิถุนายน 2025 นักวิทยาศาสตร์หญิงที่สนใจสามารถส่งใบสมัครเป็นภาษาอังกฤษไปที่อีเมล RnD.Award@henkel.com พร้อมแนบเอกสารดังต่อไปนี้:

* จดหมายประกอบการสมัคร ระบุเหตุผลส่วนตัวสำหรับการสมัครรับรางวัลนี้
* ประวัติโดยย่อที่มุ่งเน้นด้านวิชาชีพและความสนใจทางวิทยาศาสตร์
* รายการงานตีพิมพ์ที่สําคัญที่สุด
* ข้อมูลสรุปของการวิจัยที่เปิดเผยต่อสาธารณะของผู้สมัครในสาขาวิจัยเส้นผมและหนังศีรษะ เทคโนโลยีเส้นใย โมเดลที่ใช้คอมพิวเตอร์เพื่อการศึกษาเส้นใย รวมถึงวิธีการทางวิทยาศาสตร์สําหรับการวิเคราะห์พื้นผิว โครงสร้างเส้นใย การสังเคราะห์สีย้อม หรือการวิเคราะห์กระบวนการทางชีวภาพในรากผม (เปิดรับทุกแนวทางการวิจัย)
* รูปภาพสำหรับการสมัคร (ไม่บังคับ)

เกณฑ์หลักในการประเมินโดยคณะกรรมการผู้เชี่ยวชาญ ได้แก่ ความสอดคล้องของงานในด้านการวิจัยเส้นผม รวมถึงผลกระทบต่อผู้บริโภคและสิ่งแวดล้อม ปัจจัยเพิ่มเติมที่พิจารณา ได้แก่ จิตวิญญาณแห่งผู้บุกเบิก ความเป็นเอกลักษณ์ ศักยภาพในการสร้างนวัตกรรม ความเป็นไปได้ของโครงการวิจัย และความสําคัญต่ออุตสาหกรรมเครื่องสําอางสําหรับเส้นผม

**เกี่ยวกับ Henkel**

ด้วยแบรนด์ นวัตกรรม และเทคโนโลยีของเรา ทําให้เราครองตำแหน่งผู้นําตลาดทั่วโลกในธุรกิจอุตสาหกรรมและธุรกิจสินค้าอุปโภคบริโภค หน่วยธุรกิจเทคโนโลยีกาว เป็นผู้นำตลาดระดับโลก ในอุตสาหกรรมกาว ซีลแลนท์ และเคมีภัณฑ์เพื่อการเตรียมพื้นผิว หน่วยธุรกิจคอนซูเมอร์แบรนด์ครองตำแหน่งผู้นำในธุรกิจผลิตภัณฑ์ดูแลเส้นผม ผลิตภัณฑ์ซักล้างและดูแลบ้านในหลายตลาดและหลากหลายหมวดหมู่ธุรกิจทั่วโลก แบรนด์ระดับต้น ๆ สามแบรนด์ของเราคือ Loctite, Persil และ Schwarzkopf ในปีงบประมาณ 2023 Henkel รายงานยอดขายมากกว่า 21,500 ล้านยูโรและผลกําไรจากการดําเนินงานประมาณ 2,600 ล้านยูโร หุ้นบุริมสิทธิ์ของ Henkel จดทะเบียนในดัชนีหุ้น DAX ของเยอรมัน ความยั่งยืนเป็นสิ่งที่ Henkel ยึดมั่นมายาวนาน และบริษัทมีกลยุทธ์ความยั่งยืนที่ชัดเจนพร้อมเป้าหมายเฉพาะ Henkel ก่อตั้งขึ้นในปี 1876 และปัจจุบันมีทีมงานที่มีความหลากหลายจากเพื่อนร่วมงานประมาณ 48,000 คนทั่วโลก ซึ่งรวมกันเป็นวัฒนธรรมองค์กรที่แข็งแกร่ง ยึดมั่นค่านิยมเดียวกัน และมีวัตถุประสงค์ร่วมกัน: "Pioneers at heart for the good of generations.” (บุกเบิกด้วยหัวใจเพื่อสิ่งที่ดีแก่คนรุ่นหลัง) ดูข้อมูลเพิ่มเติมได้ที่ [www.henkel.com](http://www.henkel.com)

**ข้อมูลการติดต่อ**

Meiling Wee

+65 8799 3216

meiling.wee@henkel.com